LIETUVOS RESPUBLIKOS PREZIDENTAS

D E K R E T A S

DĖL LIETUVOS RESPUBLIKOS SEIMO PRIIMTO LIETUVOS RESPUBLIKOS FINANSŲ ĮSTAIGŲ ĮSTATYMO GRĄŽINIMO LIETUVOS RESPUBLIKOS SEIMUI PAKARTOTINAI SVARSTYTI

2002 m. liepos 21 d. Nr. 1847

Vilnius

1 straipsnis.

Susipažinęs su Lietuvos Respublikos Seimo priimtu Lietuvos Respublikos finansų įstaigų įstatymu (toliau – „Įstatymas“), pateiktu pasirašyti ir oficialiai skelbti, konstatuoju:

1) Įstatymo 11 straipsnio 4 dalis esmingai apriboja valstybės galimybes ginti savo interesus finansinių paslaugų srityje. Tokia Įstatymo nuostata neatitinka Lietuvos valstybės ir visuomenės plėtotės tikslų.

2) Įstatymas nepagrįstai apriboja priežiūros ir teisėsaugos institucijų galimybes užtikrinti šalies finansų sistemos stabilumą ir saugumą.

3) Įstatymas neatitinka Lietuvos Respublikos nacionalinio saugumo pagrindų įstatymo nuostatų.

2 straipsnis.

Vadovaudamasis Lietuvos Respublikos Konstitucijos 71 straipsnio pirmąja dalimi:

1) Grąžinu Lietuvos Respublikos Seimui pakartotinai svarstyti Lietuvos Respublikos finansų įstaigų įstatymą.

2) Teikiu šią Įstatymo pataisą:

Įstatymo 11 straipsnio 4 dalyje išbraukti žodžius „valstybės interesų apsaugos“ ir žodžius „ar kokių nors kitų priežasčių“, prieš žodį „perpildytos“ įrašyti žodį „ar“ ir visą dalį išdėstyti taip:

„4. Draudžiama atsisakyti leisti teikti finansines paslaugas arba registruoti užsienio valstybės finansų įstaigą, arba kitaip apriboti užsienio valstybių finansų įstaigų veiklą Lietuvos Respublikoje, arba joms trukdyti dėl ekonominio tikslingumo ar perpildytos rinkos, jeigu yra įvykdyti visi šio ir kitų Lietuvos Respublikos įstatymų nustatyti reikalavimai dėl užsienio valstybių finansų įstaigų steigimo arba registravimo Lietuvos Respublikoje“.

3 straipsnis.

Pavedu Respublikos Prezidento patarėjui Audriui Penkauskui pristatyti šiuo dekretu teikiamą Įstatymo pataisą Lietuvos Respublikos Seime.

4 straipsnis.

Šis dekretas įsigalioja nuo jo pasirašymo dienos.

RESPUBLIKOS PREZIDENTAS	VALDAS ADAMKUS

______________